Intialaisten innostusta matkustaa Suomeen selittävät useat tekijät. Julkkisparin kuvalla oli suuri merkitys, Visit Finlandin tutkija sanoo.

Virat Kohli (vas.) ja Anushka Sharma järjestivät häävastaanoton Delhissä Suomen-matkansa jälkeen.­

Intia on pitkään ollut suomalaisten reppureissaajien suosiossa. Nyt puolestaan näyttää siltä, että Suomi on kipuamassa intialaisten matkailijoiden suosioon.

Tähän viittaa talouslehti The Economic Timesin juttu. Sen mukaan Suomesta on tullut muun muassa Japanin ja Israelin ohella pitkälti Länsi-Bengalissa asuvien intialaisten suosikkikohteita.

Visit Finlandin keräämien tietojen perusteella intialaisten matkailijoiden määrä on todella lisääntynyt Suomessa aivan hiljattain.

Etenkin viime vuonna intialaisten yöpymiset pomppasivat ennätyksellisesti. Kertoja oli liki 79 000, kun vielä vuonna 2016 määrä oli noin 55 000. Tämän vuoden aikana Suomessa on vieraillut jo noin 43 000 intialaista.

Valtaosa intialaisista suuntaa matkansa Helsinkiin. Viime vuonna kävijämäärät kasvoivat kuitenkin eniten Lapissa: kesän 2017 aikana siellä vieraili 2 500 intialaista, mikä oli huikeat 271 prosenttia enemmän kuin vuotta aikaisemmin.

Matkailun kasvua selittävät useat tekijät

Joulukuussa 2017 Bollywood-näyttelijä Anushka Sharma ja hänen aviomiehensä, krikettitähti Virat Kohlin, julkaisivat Instagramissa yhteiskuvan, jossa he poseerasivat lumisessa Lapissa.

Visit Finlandin tutkija Katarina Wakonen toteaa, että julkaisulla oli merkitystä.

– Suomi sai kuvan myötä huomattavaa näkyvyyttä Intiassa. Sharma ja Kohlin lukeutuvat maan seuratuimpiin julkkispareihin.

Cox & Kings -matkatoimiston viestintävastaava Karan Anand kertoo The Economic Timesin haastattelussa, että Intian y-sukupolvi etsii jatkuvasti uusia matkakohteita maailmalta.

– Siinä missä perheet pitäytyvät seuramatkoissa, milleniaaleja ohjaa seikkailunhaluisuus.

Intiasta Suomeen suuntautuvan matkailun taustalta löytyy kuitenkin myös muita tekijöitä.

Intia ensinnäkin keskiluokkaistuu – keskiluokka kaksinkertaistui maassa vuosina 2004–2012. Vaurastuneet kansalaiset omaksuvat vauhdilla länsimaista elämäntapaa, johon matkustelun niin ikään mielletään keskeisesti kuuluvan.

Suomi-Intia-Seuran puheenjohtaja Markku Lemmetty otaksuu, että toinen, intialaisten Suomen matkailua selittävä syy löytyy työperäisestä maahanmuutosta.

– EU:n ulkopuolisista maista juuri Intiasta muuttaa Suomeen eniten ihmisiä. Intialaisia muuttaa Suomeen vuosittain noin tuhat, kun taas esimerkiksi kiinalaisia saapuu vain 70.

– Tällä hetkellä Suomessa asuu 7 000 intialaista. Voisin kuvitella, että tällä intialaisyhteisöllä on oma vaikutuksensa matkailuun.

Nimenomaan Länsi-Bengalissa asuvien intialaisten matkailua Suomeen saattaa myös selittää se, että osavaltio sijaitsee toimivien yhteyksien päässä Euroopasta.

Kalkutan lentoasemalta kulki pelkästään viime vuonna lähes 20 miljoonaa ihmistä.

Intialaiset Suomen 18. suurin turistiryhmä

Kaikista Suomessa käyneistä ulkomaisista turisteista intialaisten osuus on silti edelleen pieni – noin prosentin luokkaa.

Suurimman turistiryhmän muodostavat venäläiset, joita Suomessa yöpyi viime vuonna yli 800 000. Venäläisten vanavedessä tulevat saksalaiset ja ruotsalaiset.

Kiinalaiset olivat viime vuonna Suomen viidenneksi suurin turistiryhmä noin 300 000 yöpymisellä.